འབྲུག་ལུ་སེམས་ཅན་སྲོག་གཅོད་ཀྱི་ཤ་རིགས་འཕྲུལ་ཁང་སྦོམ་བཙུགས་ནི་དེ་བཤོལ་གནང་དགོ་པའི་གསོལ་འདེབས།འབྲུག་རྒྱལ་ཁབ་འདི་འཛམ་གླིང་ནང་ནང་པ་སངས་རྒྱས་པའི་བསྟན་པ་འཛིན་པའི་རྒྱལ་ཁབ་ངོ་མ་ཅིག་ཨིནམ་བཞིན་དུ་དེ་གི་སྐོར་ལས་ང་བཅས་རའི་རྩ་ཁྲིམས་ཆེན་མོ་ནང་ཡང་ཞི་བདེ་དང་འཚེ་མེད་བཟོད་པའི་གཞི་རྩ་དང་ཁྱད་ཆོས་ཚུ་སྤེལ་བའི་སངས་རྒྱས་ཀྱི་ཆོས་འདི་འབྲུག་གི་སྲོལ་རྒྱུན་གྱི་ཆོས་ཨིན།ཟེར་ལོགས་སུ་སྦེ་རང་བཀོད་དེ་ཡོདཔ་ཨིན།ཆོས་ལྡན་གྱི་རྒྱལ་ཁབ་ཅིག་ཨིན་པའི་གསལ་བསྒྲགས་འབད་དེ་ཡོད་རུང་ན་ཧིང་གནམ་ལོ་༢༠༡༥ལུ་འབྲུག་གཞུང་གིས་རྒྱལ་ཁབ་ནང་འཁོད་ལུ་སྡིག་ཟས་ཤ་རིགས་སྣ་ཚོགས་ཀྱི་ཁྲག་གི་འཕྲུལ་ཁང་སྦོམ་༡༡བཙུགས་ནི་གི་ལས་འགུལ་ཚུ་འགོ་བཙུགས་ཏེ་ཡོད།ལས་འགུལ་འདི་གི་གྲངས་སུ་ཉ་ཤ་གི་དོན་ལུ་ཉ་གསོ་སྐྱོང་འཐབ་ས་དང་ནོར་ཤ་གི་དོན་ལུ་བ་གླང་བསད་ཁང་ཕག་ཤ་གི་དོན་ལུ་ཕགཔ་གསོ་ཁང་བྱ་ཤ་གི་དོན་ལུ་བྱ་གསོ་སྐྱོང་ཁང་ལ་སོགས་པའི་འཕྲུལ་ཁང་ཚུ་བཙུགས་ནི་ཨིན་པས།འདི་བཟུམ་མའི་ལས་འགུལ་ཚུ་བཙུགས་དགོ་མི་དམིགས་ཡུལ་འདི་ཡང་རྒྱལ་ཁབ་ནང་སྡིག་ཟས་ཤ་གི་རིགས་ཚུ་ཕྱི་ལས་བཏོན་མ་དགོ་པར་རང་གི་རྒྱལ་ཁབ་ནང་ལངམ་སྦེ་ཐོབ་ཚུགསཔ་བཟོ་ནི་དང་འབྲུག་པའི་ཏི་རུ་ཕྱི་ཁ་མ་བཏང་པར་རྒྱལ་ཁབ་ནང་འཁོད་ལུ་བཞག་ནི་གི་ཐབས་ཤེས་ལུ་ཨིན་ཟེར་བཤདཔ་ཨིན་པས།འཆར་གཞི་འདི་ཚུ་གི་སྐོར་ལས་གསལ་བསྒྲགས་འབད་བའི་ཤུལ་ལས་གཞུང་གྲྭ་ཚང་གི་ཧོང་ལས་བློན་ཆེན་ལུ་ལས་འགུལ་འདི་བཙུགས་མ་གནང་ཟེར་བའི་དྲན་བསྐུལ་ཡང་ཞུ་སྟེ་ཡོད།དྲན་བསྐུལ་དེ་ནང་སྲོག་གཅོད་ཀྱི་ལཱ་འདི་ནང་པ་སངས་རྒྱས་པའི་ཆོས་ནང་རྩ་གཏན་ལས་མ་རུང་པ་ཅིག་ཨིནམ་ལས་སེམས་ཅན་སྲོག་གཅོད་མི་དེ་གིས་རྒྱལ་བའི་བཀའ་དང་དམ་ལས་འགལ་ཏེ་ཆོས་དང་མ་མཐུན་པའི་ལམ་ལུགས་ཅིག་ཨིནམ་མ་ཚད་དེ་ལས་བརྟེན་ཏེ་ཉེས་པ་བསགས་ནི་དང་འདི་ཕྱི་གཉིས་ཀ་ལུ་སྡུག་བསྔལ་ཚད་མེདཔ་མྱོང་ནི་གི་རྒྱུ་ཨིན་པའི་སྐོར་ལས་ཞུ་ནུག།ཨིན་རུང་བློ་ཕམ་སི་སི་དང་འཁྲུལ་སྣང་ལང་སི་སི་སྦེ་གཞུང་གྲྭ་ཚང་གིས་ཕུལ་བའི་དྲན་བསྐུལ་ལུ་གཞུང་ལས་ངོས་ལེན་མཛད་མ་བཏུབ་པར་ལས་འགུལ་གྱི་ལཱ་དེ་ཚུ་འཕྲོ་མཐུད་དེ་རང་ཤུགས་ལང་པའི་བསྒང་ཡོདཔ་ཨིན།དུད་འགྲོ་སེམས་ཅན་གྱི་དོན་ལུ་དྷརྨ་བསམ་འཆར་སྡེ་ཚན་གྱི་ཧོང་ལས་ད་ལྟོ་ཚུན་ཚོད་ཞུ་བ་ཕུལ་མི་གི་གྲུབ་འབྲས་འཐོན་མ་ཚུགས་རུང་དོ་རུང་སྤྱི་མཐུན་གྱི་སྙིང་རུས་དང་བློ་སྟོབས་མ་ཞན་པར་གསོལ་འདེབས་ཡང་བསྐྱར་ཞུ་བ་ཅིན་མི་དབང་མངའ་ཞབས་དང་རྒྱལ་གཞུང་གི་ཧོང་ལས་རྩ་ཁྲིམས་ཆེན་མོའི་དགོངས་དོན་ལུ་བརྩི་བཀུར་དང་དཀོན་མཆོག་གསུམ་གྱི་ཐུགས་བསྐྱེད་དང་བྱིན་རླབས་ལས་བརྟེན་ཏེ་གྲོས་ཆོད་འདི་ལུ་ལོག་སྟེ་ཐུགས་བཞེད་གནང་ཞིནམ་ལས་འགྱུར་བཅོས་གནང་འོང་མནོ་བའི་རེ་སྨོན་ཡོད།དུད་འགྲོ་སེམས་ཅན་གྱི་དོན་ལུ་དྷརྨ་བསམ་འཆར་སྡེ་ཚན་འདི་ཡུ་ཨེས་ཨེ་ལུ་ཡོད་པའི་ཁེ་སང་མེད་པའི་འདུས་ཚོགས་ཅིག་ཨིནམ་དང་འདི་གི་དམིགས་དོན་འདི་ཡང་ནང་པའི་ཆོས་ལྡན་གྱི་མི་སྡེ་ཚུའི་ནང་འཁོད་ལུ་དུད་འགྲོ་སེམས་ཅན་ཚུ་གི་སྡུག་བསྔལ་ཧ་གོ་ནི་གི་དོན་ལུ་གོ་དོན་ཁྱབ་སྤེལ་འབད་ནི་དེ་ཨིན།ང་བཅས་ཀྱི་སྡེ་ཚན་འདི་ནང་འཐུས་མི་སྦེ་འཛམ་གླིང་རྒྱལ་ཁབ་སོ་སོ་ལས་ནང་པའི་ཆོས་ཀྱི་མཁས་མཆོག་ཚུ་ཡོདཔ་དང་འདི་གི་གྲངས་སུ་བོད་གཞུང་སྐྱབས་བཅོལ་བའི་སྤྱི་ཚོགས་ཀྱི་འཐུས་མི་སྦེ་ལོ་ངོ་བཅུ་ཐམ་ཕྱག་ཞུ་མི་གོང་ས་སྐྱབས་མགོན་ཏཱ་ལའི་བླ་མའི་སློབ་མ་དགེ་བཤེས་ཐུབ་བསྟན་འཕེལ་རྒྱས་དང་སྡེ་ཚན་འདིའི་འཐུས་མི་ཨིན་མི་སྐྱབས་རྗེ་ཞིང་གཤེགས་བྱ་བྲལ་རིན་པོ་ཆེའི་མཁའ་འགྲོ་ཀཱ་མ་ལ་ཨིང་ལེནདྲ་ལུ་བཞུགས་མི་མཁས་དབང་ངེས་དོན་དྲི་མེད་འཛམ་གླིང་ནང་པའི་སློབ་སྦྱོང་སྡེ་ཚན་གྱི་གཙོ་འཛིན་འོག་མ་ཐིག་ཕུ་ཏཱན་ཡུ་ཨེས་གི་ལེ་ཀྲིན་ཨ་མི་རི་ཀ་སྤེལ་ཁང་གི་གསོ་བ་དང་སྲིད་བྱུས་འཆར་གཞི་སྡེ་ཚན་གྱི་བཀོད་ཁྱབ་མདོ་ཆེན་བགྲེསཔ་མཁས་དབང་བཀྲ་ཤིས་ཉི་མ་ལ་སོགས་པའི་འཛམ་གླིང་ནང་ཡོངས་གྲགས་ཅན་གྱི་མི་ངོམ་ཚུ་ཡོདཔ་ཨིན།གསོལ་འདེབས་ཀྱི་ཞུ་ཡིག་འདི་འཕྲལ་ཁམས་ལུ་འབྲུག་གཞུང་གིས་རྒྱལ་ཁབ་ནང་ཕ་མ་སེམས་ཅན་གྱངས་ཁ་མ་ཆོདཔ་སྲོག་གཅོད་འབད་སའི་སྡིག་ཟས་ཤ་ཕྲག་གི་འཕྲུལ་ཁང་སྦོམ་གཞི་བཙུགས་འབད་མི་གི་དོན་ལུ་ཨིན།དེ་བཟུམ་མའི་ཤ་ཟས་ཀྱི་འཕྲུལ་ཁང་བཙུགས་ནིའི་ལས་འགུལ་གྱི་དམིགས་དོན་འདི་ཡང་འབྲུག་རྒྱལ་ཁབ་ནང་ཕྱི་ཁ་ལས་ཤ་རིགས་ནང་འདྲེན་འཐབ་ནི་མར་ཕབ་འབད་ནི་དང་རྒྱལ་ཁབ་ཀྱི་དཔལ་འབྱོར་དང་ཕྱིར་ཚོང་ཡར་དྲག་གཏང་ནི་གི་དོན་ལུ་ཨིན་ཟེར་བཀོད་མི་དེ་ང་བཅས་ཀྱིས་ཧ་གོ་ཡི་ཟེར་ཞུ་ནི་ཨིན།ཨིན་རུང་ང་བཅས་ཀྱི་བསམ་པ་ལུ་འབད་བ་ཅིན་ཤ་ཟས་ཀྱི་འཕྲུལ་ཁང་ཚུ་བཙུགས་མི་དེ་ལུ་ནཱ་བུ་གིས་ཐུགས་བཞེད་རྒྱ་ཆེ་ས་ལས་གནང་སྟེ་གཟིགས་པ་ཅིན་འདི་གིས་འབྲུག་རྒྱལ་ཁབ་ལུ་གནོད་པ་མ་གཏོགས་ཕན་པ་མི་འབྱུང་ནི་ཨིནམ་མཁྱེན་ཚུགས།གྲོས་འཆར་བཀོད་དེ་ཡོད་མི་ཤ་ཟས་འཕྲུལ་ཁང་གི་ལས་འགུལ་དེ་ཚུ་གིས་འབྲུག་པའི་མི་སེར་སྤྱི་མཐུན་ལུ་གནོད་སྐྱོན་འབྱུངམ་ངེས་ཏིག་ཨིན།ག་བ་ཡང་གཙོ་ཆེ་ཤོས་ཅིག་འབྲུག་རྒྱལ་ཁབ་འདི་ད་ལྟོ་འཛམ་གླིང་ནང་ནང་པའི་ཆོས་ལྡན་གྱི་རྒྱལ་ཁབ་ངོ་མ་ཅིག་སྦེ་བརྩི་མཐོང་བསྐྱེད་དེ་ཡོད་མི་དེའི་མིང་གཏམ་ལུ་ཐོ་སྦོམ་སྦེ་རང་ཕོག་ནི་ཨིན་པས།ནང་པའི་ཆོས་ཀྱི་ལྟ་བ་འདི་ལུ་གོང་དུ་བཀུར་བའི་ཁས་བླངས་འདི་ཡང་འབྲུག་གི་རྩ་ཁྲིམས་ཆེན་མོ་ནང་རང་བཀོད་དེ་ཡོད་མི་འདི་ཡང་ཞི་བདེ་དང་འཚེ་མེད་སྙིང་རྗེ་བཟོད་པའི་གཞི་རྩ་དང་ཁྱད་ཆོས་ཚུ་སྤེལ་བའི་སངས་རྒྱས་ཀྱི་ཆོས་འདི་འབྲུག་གི་སྲོལ་རྒྱུན་གྱི་ཆོས་ཨིན་ཟེར་ཡོད།རྩ་ཚན་༣པའི་དོན་ཚན་༡པ་དུད་འགྲོ་སྲོག་གཅོད་ཀྱི་སོ་ནམ་དང་ཚོང་ལས་འདི་ལུ་བརྟེན་ཏེ་ངན་སོང་གི་རྒྱུ་སྡིག་པ་བསམ་གྱིས་མི་ཁྱབ་པ་བསགས་ནི་ཨིནམ་ཀུན་གྱིས་མཁྱེན་ས་ཨིན།འདི་བཟུམ་མའི་དུད་འགྲོ་སེམས་ཅན་ལུ་བཟོད་མ་ཚུགས་པའི་སྡུག་བསྔལ་མྱོང་བཅུག་ནི་འདི་རྩ་བ་ལས་མ་རུང་བའི་ཁར་ལས་འགུལ་འདི་ཚུ་ལས་བརྟེན་ཏེ་མི་དགེ་བ་བཅུའི་དང་པོ་སྲོག་གཅོད་པ་སྤངས་ཏེ་དགེ་བ་བཅུའི་དང་པོ་སྲོག་སྐྱབས་འབད་དགོ་པའི་ལྟ་བ་འདི་ལས་འགལཝ་ཨིན་པས།དུད་འགྲོ་གི་ཚོང་འབྲེལ་འཐབ་ནི་འདི་སངས་རྒྱས་ཀྱིས་ལོག་པར་འཚོ་བ་ལྔ་གི་གྲངས་སུ་གསུངས་ཏེ་ཡོད་མི་འདི་ཡང་གཙོ་བོ་རང་དུད་འགྲོ་སེམས་ཅན་ཚུ་ལུ་བརྟེན་པའི་སོ་ནམ་ལས་བརྟེན་ཏེ་སྡིག་པ་དང་སྡུག་བསྔལ་བསམ་གྱིས་མི་ཁྱབ་པ་ཡོད་ནི་དེ་གིས་ཨིན།ལས་འགུལ་འདི་ཚུ་ལས་བརྟེན་ཏེ་མི་ཚུ་གིས་ཤ་ཁྲག་གི་ཟས་ལུ་ལོངས་སྤྱོད་ནི་ལུ་ཧེང་བཀལ་རང་རྒྱབ་སྣོན་དང་སེམས་ཤུགས་བསྐྱེད་བཅུག་ཞིནམ་ལས་སྡུག་བསྔལ་གྱི་རྒྱུ་སྡིག་པ་མི་དགེ་བ་བསགས་བཅུག་ནི་ཨིན་པས།དེ་མ་ཚད་གྲོས་འཆར་བཀོད་དེ་ཡོད་མི་ཤ་ཟས་ཀྱི་འཕྲུལ་ཁང་དེ་ཚུ་གིས་རྒྱལ་སྤྱི་དང་རྒྱལ་ཁབ་ནང་འཁོད་གཉིས་ཆ་རའི་མཐའ་འཁོར་ལུ་ཡང་གནོད་པ་རྐྱབ་ནི་ཨིན་པས།ཚན་རིག་གི་ཐོག་ལས་འབད་རུང་རང་བཞིན་བཙོག་རླུང་གི་འཐོན་རྫས་མང་ཤོས་རང་སེམས་ཅན་འཚོ་སྐྱོང་འཐབ་མི་ལུ་བརྟེན་ཏེ་བྱུངམ་ཨིནམ་དང་དེ་གིས་འབད་འཛམ་གླིང་དྲོད་ཚད་ཡར་འཕར་གཏངམ་ཨིན་པས།རྒྱལ་སྤྱི་གི་གནས་ཚད་ནང་ཉུང་ཤོས་སྦེ་རྩིས་རྐྱབ་རུང་འཛམ་གླིང་ནང་རང་བཞིན་དུག་རླུང་འཐོན་རྫས་བརྒྱ་ཆ་༡༨འདི་དུད་འགྲོ་སེམས་ཅན་གྱི་སོ་ནམ་ལས་བརྟེན་ཏེ་འཐོནམ་ཨིན་པས།དེ་བཟུམ་མའི་ལས་འགུལ་ལུ་བརྟེན་ཏེ་གནམ་ལོ་༢༠༥༠དེ་ཅིག་ལས་དུད་འགྲོ་སེམས་ཅན་གྱི་སོ་ནམ་ལས་བརྟེན་པའི་བཙོག་རླུང་བརྒྱ་ཆ་༨༠དེ་ཅིག་ཡར་སེང་འགྱོ་ནི་ཨིནམ་མ་ཚད་གནམ་ལོ་༢༠༣༠དེ་ཅིག་ལས་དུག་སྣུམ་ཚུ་རྩིས་མ་རྐྱབ་པར་རང་ང་བཅས་ཀྱིས་ཁས་བླངས་འབད་དེ་ཡོད་པའི་དུག་རླུང་ཚད་ལྡན་གྱི་ཚད་གཞི་གི་ག་ཀྲཱོན་༥༦༥དེ་ལས་བརྒལ་ཏེ་འགྱོ་ནི་ཨིན་པས།སེམས་ཅན་གསོ་སྐྱོང་ལས་བརྟེན་ཏེ་འཛམ་གླིང་ནང་འཐུང་ཆུ་བརྒྱ་ཆ་༢༠༣༠གི་བར་ན་འབོར་ཚད་ཆེ་ཏོག་ཏོ་སྦེ་རྫོགསཔ་ཨིན་པས།སྒོ་ནོར་སེམས་ཅན་དང་སྒོ་ནོར་སེམས་ཅན་གྱི་རྩྭ་ཆག་གི་དོན་ལུ་ས་སྟེང་ནང་ས་ཆ་གསུམ་དཔྱ་གཅིག་དེ་ཅིག་ལག་ལེན་འཐབ་ཨིན།སྒོ་ནོར་འཚོ་སྐྱོང་འཐབ་མི་འདི་སེམས་ཅན་གྱི་རིགས་ཡལ་ཏེ་འགྱོ་མི་གི་རྒྱུ་གཙོ་བོ་ཅིག་ཡང་ཨིནམ་མ་ཚད་རྒྱ་མཚོ་ཚུ་བཙོག་པ་ཞུགས་མི་དང་འཐུང་ཆུ་ཚུ་བཙོག་པ་ཞུགས་མི་སྔར་ལས་ཡོད་པའི་སེམས་ཅན་གྱི་རིགས་ཚུ་མེདཔ་བཏང་མི་ཅིག་ཡང་ཨིན།དེ་མ་ཚད་འཛམ་གླིང་ནང་ནགས་ཚལ་མར་ཉམས་བཏང་མི་གི་རྒྱུ་གཙོ་བོ་ཅིག་ཡང་ཨིན།འབྲུག་ལུ་ཤ་ཁང་གི་ལས་འགུལ་འདི་གིས་ཡང་དཀའ་ངལ་དེ་བཟུམ་སྦོམ་སྦེ་རང་འཐོན་ནི་ཨིན་མི་འདི་ཡང་དཔྱེ་འབད་བ་ཅིན་བསམ་རང་གཡུས་ཚན་རྐྱངམ་ཅིག་ནང་རང་དམར་བསད་ཀྱི་སེམས་ཅན་གསོ་སྐྱོང་ཁང་བཙུགས་ནི་གི་དོན་ལུ་ས་ཆ་ཨེ་ཀར་༨༠༠དེ་ཅིག་བརྡལ་དཔྱིག་བཏང་དགོཔ་འཐོན་ཏེ་འདུག།དེ་བཟུམ་མའི་ཤ་རིགས་སྣ་ཚོགས་ཀྱི་འཕྲུལ་ཁང་སྦོམ་བཟོ་མི་དེ་གིས་འབྲུག་པའི་མི་སེར་ཚུ་ཤ་ཟས་ལུ་ལོངས་སྤྱོད་ནི་ལུ་སེམས་ཤུགས་བྱུངམ་བཞིན་དུ་རང་ནུབ་གླིང་རྒྱལ་ཁབ་ཚུ་ནང་བཟུམ་མའི་ནད་གཞི་མ་འདྲཝ་དཔྱེ་འབད་བ་ཅིན་དོན་ཧིང་གི་ནད་དང་ཀེན་སར་གུ་རམ་གྱི་ནད་ལ་སོགས་པའི་ཤ་ཁྲག་སྤྱོད་མི་ལས་བརྟེན་ཏེ་བྱུང་བའི་ནད་རིགས་ལྷམ་པ་ལེ་ཤ་འཐོབ་སྟེ་མི་སྡེ་ནང་དཀའ་ངལ་འཐོནམ་ངེས་ཏིག་ཨིན།ནད་གཞི་དེ་ཚུ་སྨན་བཅོས་ཀྱི་དོན་ལུ་ཟད་སོང་སྦོམ་གནས་མི་ཙང་ཙང་ཨིནམ་ལས་འབྲུག་གཞུང་ལུ་ཟད་སོང་ཡང་ཐེབས་གནས་ནི་ཨིན་པས།ང་བཅས་ཀྱི་བསམ་པ་ལས་འབད་བ་ཅིན་ལས་འགུལ་འདི་གིས་འབྲུག་ལུ་ཕན་པ་བ་ཡང་ལོག་བལྟབ་སྦེ་གནོད་པ་རྒྱ་ཆེ་ནི་ཨིནམ་མ་ཚད་ལྷག་པར་དུ་འབྲུག་པའི་མི་སེར་ཚུ་དང་མཐའ་འཁོར་ལུ་གནོད་པ་ཐེབས་སྦེ་རང་རྐྱབ་ནི་ཨིན་པས།འབྲུག་པའི་དཔལ་འབྱོར་ལུ་ཕན་ཐོགས་པའི་ཐབས་ཤེས་ལུ་འདི་བཟུམ་མའི་ཉེས་པ་སྦོམ་བསགས་ཏེ་སེམས་ཅན་ལུ་སྡུག་བསྔལ་མྱོང་བཅུག་ནི་དང་མི་ལུ་ནད་གཞི་འབྱུང་བཅུག་མི་སྣོད་བཅུད་ཀྱི་འབྲེལ་བ་ལུ་གནོད་སྐྱོན་སྦོམ་འབྱུང་བཅུག་མི་གི་ལས་དོན་མེན་པར་གདམ་ཁ་ལེགས་ཤོམ་གཞན་ལེ་ཤ་ཅིག་རང་ཡོདཔ་ངེས་བདེན་ཨིན།ང་བཅས་ཀྱིས་ལྟ་བ་ཅིན་ད་ལྟོ་ཤ་ཟས་ཀྱི་འཕྲུལ་ཁང་བཙུགས་མི་དེ་གིས་འབྲུག་པའི་མི་སེར་ཚུ་ལམ་ངན་པའི་ཕྱོགས་ལུ་ཁ་སྒྱུར་གཏངམ་ཨིན་པས་ཟེར་ཞུ་ནི་ཨིན།དེ་འབདཝ་ལས་བརྟེན་ཏེ་གཞུང་གྲྭ་ཚང་གི་ཧོང་ལས་ཡང་གཞུང་ལུ་ཤ་གི་འཕྲུལ་ཁང་དེ་བཙུགས་མ་གནང་ཟེར་ཞུ་བ་འབད་དེ་འདུག།ང་བཅས་ཀྱི་ཧོང་ལས་ཡང་བསྐྱར་གསོལ་འདེབས་ཞུ་ནི་འདི་ཡང་དེ་བཟུམ་མའི་སྐྱབས་གནས་དམ་པ་འཕགས་ཚོགས་དགེ་འདུན་གྱི་ཧོང་ལས་ཞུ་བ་ཕུལ་མི་དེ་ལུ་ཐུགས་བཞེད་གནང་སྟེ་ངོས་ལེན་མཛད་ཐབས་ཅིག་ཡོད་པ་ཅིན་མནོ་བའི་རེ་བ་ཧིང་གི་གདིང་ལས་རང་བསྐྱེད་དོ་ཟེར་ཞུ་ནི་ཨིན།མཇུག་རང་ང་བཅས་གཤམ་གསལ་ལག་བྲིས་བཀོད་མི་ཚུ་གི་ཧོང་ལས་ལགཔ་གཉིས་ཐལ་མོ་སྦྱར་ཏེ་གསོལ་འདེབས་ཞུ་ནི་འདི་ཡང་ནང་པ་ཆོས་ལྡན་གྱི་རྒྱལ་ཁབ་མིང་དོན་མཐུན་པའི་འབྲུག་གཞུང་གི་ཧོང་ལས་གོང་ལུ་རྒྱུ་མཚན་མདོར་བསྡུས་ཅིག་ཞུ་མི་ཚུ་ལུ་ཐུགས་ཀྱིས་དགོངས་ཏེ་ཤ་ཁང་གི་ལས་འགུལ་གཞི་བཙུགས་འབད་ནི་གི་འཆར་གཞི་འདི་ཆ་མེད་གཏང་གནང་ཟེར་ཞུ་ནི་ཨིན།ད་ལྟོ་འཛམ་གླིང་ནང་འབྲུག་རྒྱལ་ཁབ་འདི་ནང་པ་སངས་རྒྱས་པའི་ལྟ་བ་གོང་ལུ་བཀུར་ཏེ་ཕ་མ་སེམས་ཅན་ག་ར་གི་ཕན་བདེ་ལུ་བརྩོན་མི་ཐེག་པ་ཆེན་པོའི་གཞི་རྩ་ལུ་གནས་མི་གི་དཔྱེ་བཟང་པོ་ལྟ་ས་ཅིག་སྦེ་ཡོད་ཟེར་ཞུ་ནི་ཨིན།འཛམ་གླིང་ནང་དཔལ་ལྡན་འབྲུག་པའི་གོང་འཕེལ་གྱི་ལྟ་བ་ཡ་མཚན་ཅན་རྒྱལ་ཡོངས་དགའ་སྐྱིད་དཔལ་འཛོམས་ལུ་ཡིད་ཆེས་བསྐྱེད་དེ་ཡོད་མི་དེ་ཀུན་གྱིས་མཁྱེན་ས་ཨིན་མི་འདི་ཡང་གཙོ་བོ་ནང་པའི་ལྟ་བ་དང་རྟགས་མཐུན་ནི་དེ་གིས་ཨིན་པས།དེ་འབདཝ་ལས་བརྟེན་ཕ་མ་སེམས་ཅན་ཚུ་ལུ་ཐུགས་བྱམས་པ་དང་སྙིང་རྗེའི་རང་བཞིན་ལས་མ་གཡོ་བར་ལས་འགུལ་འདི་གཞི་བཙུགས་གནང་ནི་དེ་ཆ་མེད་གནང་སྟེ་བདག་གཞན་གཉིས་ཕན་དང་འདི་ཕྱི་གཉིས་ཕན་གྱི་གོང་འཕེལ་གྱི་ཐབས་ལམ་གཞན་འཚོལ་གནང་པ་ཅིན་དེ་ཚུ་ཐུགས་དོན་འབད་མེད་ལྷུན་གྱིས་འགྲུབ་པའི་སྨོན་ལམ་དང་རྒྱབ་སྐྱོར་ང་བཅས་ཀྱིས་ཕུལ་འོང་ཟེར་ཞུ་ནི་ཨིན་ལགས།།